Despuësë de ndë'ë,
Jesús gua stubi ladë rua' nisë ru'bë shtë Galilea;
mizmë nisë ni lëhin Tiberias.
Zihani mënë guanaldë lë'ë më purquë guná rall ra cusë ru'bë nu milagrë lo quë nabë'në më.
Bënëac më ra narac llu'u.
Iurní lë'ë Jesús be'pi guëc tubi lumë.
Guzubë më nga'li con ra shini gusë'dë më.
Guëlladchi ze'dë guëdchini laní Pascu,
laní shtë ra israelitë.
Iurë Jesús guná cantidá mënë zianaldë lë'ë më,
guni'i më lu Felipe:
―¿Ca guiasi'i hia'a nagáu mënë zihani rë'?
Guni'i më të nia'a pë guëni'i Felipe purquë Jesús hia rac bë́'ai' guadë el quë nagunë më.
Iurní Felipe bëquebi:
―Chupë gahiu'a bëllë bëdchichi guetështildi,
adë gáldëdi'i parë ni siquierë tubi pedasë gau cadë tubi de lë'ë rall.
Andrés,
tubi shini gusë'dë më,
nu náhi' bëchi Pedro;
guni'i:
―Ndë zuga'a tubi llguë'në.
Nuá'all ga'i guetështildi nu chupë mbeldë,
¿pë gunë ndë'ë parë blac mënë zihani?
Iurní Jesús guni'i:
―Gulë guni'i lu grë́të' mënë të parë subë ra mënë.
Nga'li cantidá ra gui'lli nanú lu guiu'u,
subë rall.
Iurní guzubë ra mënë ziquë ga'i mili nguiu.
Jesús guna'zi guetështildi.
Bëdë'ë më graci lu Dios.
Iurní bëdë'ë më guetështildi cua'a ra shini gusë'dë më.
Hia lë'ë rai' guati'dzë rai' guetështildi parë grë́të' el quë nazúbëga'a.
Zni bë'në më con mbeldë.
Grë́të' gudáu tantë lo quë narac shtu'u rall.
Iurë lë'ë rai' gualú gudáu,
Jesús guni'i lu ra shini gusë'dë më:
―Gulë bëtëá grë pedasë nabë'në subrë të parë adë shínidi'i ni tubi.
Bëtëá rai' pedasë nabë'në subrë;
tsadzë́ rai' chi'bë chupë tëpë grë ra pedasë nabë'në subrë de lo ga'i guetështildi.
Iurë guná ra mënë lo quë nabë'në Jesús nu milagrë nabëlua'a më lu rall,
guni'i rall:
―Ndë'ë sí,
de verdá náhi' el quë naruadi'dzë shti'dzë Dios,
el quë nanapë quë guëdchini lu guë́'dchiliu.
Jesús guc bë'a de quë rac shtu'u rall gua'a rall lë'ë më la fuersë parë gac më rëy shtë rall.
Iurní biequi më de nga'li.
Zia'a më parë tubi dani parë guëquëreldë më lë́'ësë më.